Novák Ferenc

*Gondolatok Sárosi Bálint kötetéről*

Sárosi Bálintot 1954-ben ismertem meg. Akkor alapítottam a Bihari János táncegyüttest, mely ma is él, működik. Az együttes mellé szerveztünk egy tanácsadó kört – ez akkor szokatlan volt - , amit önképző körnek hívtunk. Ennek volt tagja Bálint, Martin György, Pesovár Ernő és Ferenc, a „főnök” Éri István a régész volt. A néptáncgyűjtést a nagyszerű Muharay Elemér biztatására Abban a csoportban kezdtem tanulni, melynek népzenekutató tagja, szakértője Sárosi Bálint volt. A barátság nagyon sokáig tartott, ha ritkán is találkozunk, a mai napig sem szűnt meg.

Nagyon örültem, hogy kezembe került Sárosi Bálint „Önéletrajzi jegyzetek” című könyve. Alig néhány évvel vagyok fiatalabb Sárosinál, így én is végig éltem a 30-as, 40-es évek azonos történéseit, melyeket Ő nagyon élvezetesen, kitűnő humorral meséli el nekünk. Mikor középiskolás gyermekeimnek előadtam, milyen volt az erdélyi Besztercén a gimnáziumi évek, jókat nevettek. Azt gondolták, hogy kegyes füllentésekkel ijesztgetem őket egy kis rendszeretet tiszteletben tartására. Most már szívesen javaslom felnőtt csemetéimnek, olvassák el Ők is Sárosi Bálint könyvét. Ezt javasolom mindenkinek. Nagyszerű tudósítás ez a kötet egy eltűnt kor életről, társadalmáról és szokásrendjéről.

Bizony a kollégiumi középiskolai élet olyan szigorú, sokszor megalázó tudott lenni, ahogy Sárosi leírja. De ugyanakkor a tudás, a fontos ismeretek sokall jobban és szilárdabban maradtak meg bennünk. A 40-es évek végén, a háború végnapjaiban – tanúsítom, mert családommal megéltem – olyan volt, ahogy Sárosi Bálint leírja nekünk. Nagyon jó ahogyan a különböző társadalmi rétegek, csoportok vagy politikailag osztályozható emberek magatartását szemlélteti ezekben a viharos időkben. Nem elemzi, nem magyarázkodik, csak leírja az eseményeket, mégis mindent megtudunk az akkori vészkorszakról. Ez nekünk erdélyieknek hatványozottan kijutott.

Nagyon fontos az Eötvös Kollégiumban eltöltött éveinek leírása. Ha valaki meg akarja tudni Sárosi ismertetéséből megtudhatja, hogy milyen volt, ahogy a háború után a koalíciós évektől a ravasz, de erőszakos átmenet a szocializmus szigorába az 1950-es évekig. Nem különben ugyanígy tudjuk meg a történelmi átmenetet az egyetemi éveiről írt soraiból. Hálás vagyok neki, ahogyan elmondja nekünk, hogy akár fiatalon is, aki a durva és erőszakos szocializmusban meg akarta védeni, megtartani emberségét, az megtarthatta. Ezt nagyszerűen írja le egy kicsit a sorok között bújtatva, hogy az egyetemi, majd a munkahelyi létben milyen rafinált módszerek kellettek a tisztesség megtartásához. Később a tudományos életben kegyetlen őszinteséggel megnevezi azokat, akiknek nem volt tartásuk és néha el-el görbült a gerincük. Engem nagyon rosszul érintett egy-két ismerős név említése. Végülis sok próbálkozás ellenére nem zeneszerző, népzenekutató lett, Kodály tanítványa. Tehetsége, szorgalma a világhírre emelte. Kiadványai, gyűjtései és számlálhatatlan külföldi meghívása tanúsítja ezt. Utazásairól nemcsak száraz felsorolást ad, hanem visszafogott humorral, néha önkritikával tudósítja az olvasót a vele történt sokféle eseményről. Egy esetet leírok, mert ezt Martin Györgytől is hallottam. Etiópiába jártak, ahol Sárosit kétségbe ejtették a higiéniai állapotok. A budapesti polgári családban nevelkedett Martin tudomásul véve a megmásíthatatlan, szomorú helyzetet, undorodás nélkül ette kézzel a pörkölt szerű ételt, a konyhában megpucolt kissé kétes kinézetű főtt tojást. Sárosi, aki egy nincstelen székely családban nevelkedett, sokszor hányingerrel küszködve ette ezeket, vagy egyáltalán semmit.

A családról részletesen és sokat ír. Szülein és testvérein kívül a rokonokat is bemutatja. Nagynénit, nagybácsit és másokat. Akikről nem igazán jókat ír, a róluk megemlékező sorok mögül is át-át süt a szeretet, vagy tisztelet. Mikor az édesanyjával töltött időről vagy a közös munkáról ír, egy jelenet leírása is idekívánkozik. Édesapjával egy hatalmas farönköt vontatnak haza a család egyetlen lovával. A veszélyes részektől telis tele lévő úton megcsúszik a farönk, majd a szerencsétlen állat is. a farönk és a ló magával rántja édesapját is. Azt a küzdelmet, ahogy édesapja és a család megélhetését is biztosító paripa megmenekül az idős édesapa küzdelmével, így csak a legmagasabb irodalomra képes mesterek tudták leírni. Ezen az egy oldalnyi jeleneten bizonyosodunk meg, hogy nemcsak nagyszerű krónikás, hanem írói tehetséggel is megáldotta az isten. A család leírásához hozzá tartozik a feleség és lányai megismertetése. Itt is világossá válik a mérhetetlen szeretet és a lelkiismeretes gondoskodás. Lányait illetően ez még a felnőtt korban sem szűnik meg.

Gondolom ennyi ismertetés Sárosi Bálint könyvéről talán elegendő, hogy az olvasó közönség kedvet kapjon kézbe venni ezt az értékes kötetet. Egy nagyszerű krónikás üzenete a végigélt selejtes huszadik századról és történéseiről.

Sárosi Bálint: Bejárt utak - Önéletrajzi jegyzetek

Nap Kiadó 2017